Jethro Rostedt

**Jethro Juuso Rostedt** (s. 17. maaliskuuta 1976 Turku) on suomalainen yrittäjä, mediapersoona, entinen Turun kaupunginvaltuutettu ja tuomittu talousrikollinen. Ammatiltaan Rostedt on kiinteistönvälittäjä (LKV). Tunnetuksi hän on tullut esiinnyttyään useissa televisio-ohjelmissa. Rostedt asuu Fuengirolassa, Espanjan aurinkorannikolla.

## Ura
Rostedt aloitti työuransa lääketeollisuuden myyntiedustajana. Vuonna 1998 hän ryhtyi kiinteistönvälittäjäksi ja osti Aninkaisten kiinteistövälityksen vuonna 2004. Hänen osuutensa yrityksestä ulosmitattiin vuonna 2023. Rostedt on aiemmin ollut myös julkinen kaupanvahvistaja. Helmikuussa 2026 hänen tietojaan ei enää löydy Maanmittauslaitoksen kaupanvahvistajahausta.

### Yrittäjä ja sijoittaja
Rostedt perusti vuonna 2010 *Ruutukasi Oy:n*, josta hänen ystävänsä Hjallis Harkimo osti keväällä 2017 50 prosentin osuuden*.* Yritys ajautui 2020-luvulla taloudellisiin vaikeuksiin. Vuonna 2021 Rostedt myi loput osakkeista Harkimolle ja kesällä 2022 Ruutukasi hakeutui yrityssaneeraukseen rahoitusyhtiön haettua sitä ensin konkurssiin. Harkimo kertoi, että hänen välinsä Rostedtiin ovat katkenneet Rostedtin sijoitettua kaikki Harkimon varat yrityksessä. Viroon rekisteröidyn *Ruutukasi Oü–*yrityksen nimellisenä omistajana toimi Nuorisosäätiön talousrikosvyyhtiin kytköksissä oleva Arto Autio.

Huhtikuussa 2015 Rostedt osti osuuden koripallojoukkue Bisons Loimaasta, joka hakeutui konkurssiin Korisliigan kauden 2015-2016 jälkeen.

Helmikuussa 2019 Rostedt avasi yökerhon Turun keskustaan. *Studio* sijaitsi vuonna 1891 valmistuneessa Turun Säästöpankin talossa osoitteessa Linnankatu 18. Yökerhon toiminta loppui kesäkuussa 2022 ja saman vuoden elokuussa ravintolan taustayhtiö *Green Farm Oy* jätti konkurssihakemuksen Varsinais-Suomen käräjäoikeuteen. Hakemus raukesi varattomuuden vuoksi, näin ollen yritys tuli lakkautetuksi. *Green Farm* jätti jälkeen yli 630 000 euroa velkaa esimerkiksi ravintolan tilavuokrista, työeläkemaksuista ja vartiointipalveluista. Pesänselvittäjä jätti keväällä 2024 Lounais-Suomen poliislaitokselle tutkintapyynnön rikosnimikkeinä velallisen epärehellisyys ja velkojan suosiminen. Rostedtin henkilökohtaisista ulosottotiedoista kävi maaliskuussa 2024 ilmi ravintolatoimintaan liittyvä 102 000 euron saatava alkoholialan tukkuyritykselle.

Marraskuussa 2019 Tallinnan vanhassakaupungissa aukesi kebabravintola *Jeti's Kebab*, joka hyödynsi Rostedtin lempinimeä ja kasvoja markkinoinnissaan. Rostedt omisti 20 prosentin osuuden ravintolasta muttei toiminut ravintolaa operoineen *1Jetikebab Oü*–yhtiön hallituksessa. Keväällä 2020 hänen ja poikansa Jerome Rostedtin yhteisyritys *Famro* osti puolet turkulaisen *Woti's Ravintolat Oy:n* osakekannasta. Turun keskustassa sijainneen *Woti's*-kebabravintolan nimi muuttui *Jeti's Kebabiksi*. Tallinnan ravintola sulkeutui kesällä 2021. Tammikuussa 2022 samaa nimeä kantava ravintola aukesi Espanjan Fuengirolassa. Keväällä 2022 Turun ravintolan nimi muuttui takaisin alkuperäiseen muotoonsa ja sulkeutui saman vuoden joulukuussa. Woti'sin alkuperäisen omistajan mukaan yhteistyö päättyi riitaisesti. Vuonna 2023 rahoitusyhtiö haki Famron konkurssiin ja useita Jethro Rostedtin kiinteistöjä ulosmitattiin velkojen selvittämiseksi.

Marraskuussa 2019 Rostedt ilmoitti ostaneensa Savonlinnassa puolityhjänä sijainneen kauppakeskus Kauppalinnan. Elokuussa 2020 Rostedt ilmoitti Kauppalinnan vuokralaisille purkaneensa kaupan ja kertoi lehdistölle, ettei omistakaan kauppakeskusta. Edellinen omistaja ei hyväksynyt kaupan purkua ja osapuolen ryhdyttyä oikeustoimiin kauppakeskus tyhjeni lopullisesti. Osapuolet pääsivät sopimukseen keväällä 2021 ennen välimiesoikeuden ratkaisua. Sopimuksen sisältö ei ollut julkinen, mutta kaupan toisen osapuolen mukaan Kauppalinna jäi Rostedtin omistukseen. Hylätty kiinteistö asetettiin vuonna 2022 selvitystilaan ja huutokaupattavaksi. Lopulta Savonlinnan kaupunki osti hylätyn kiinteistön ja purki sen korjauskelvottomana loppuvuonna 2024. Maaliskuun 2024 ulosottotietojen mukaan Rostedt oli velkaa kaupan toiselle osapuolelle 1 170 000 euroa.

Vuonna 2021 Rostedtin liiketoimintoihin toimitetussa verotarkastuksessa Verohallinto totesi Rostedtin jättäneen ilmoittamatta vuosina 2016–2020 kiinteistö- ja osakekauppojen luovutuksista syntyneitä voittojaan. Tällä perusteella Varsinais-Suomen käräjäoikeus määräsi Rostedtin omaisuutta takavarikoitavaksi noin 650 000 euron arvosta. Verohallinnon lopullinen korvausvaatimus oli 599 238 euroa. Syyskuussa 2025 käräjäoikeus tuomitsi rikokset tunnustaneen Rostedtin kolmesta törkeästä ja yhdestä perusmuotoisesta veropetoksesta vuoden ja 10 kuukauden ehdolliseen vankeuteen sekä 90 tuntiin yhdyskuntapalvelua. Tuomio ei ole lainvoimainen sillä aluesyyttäjä jätti tuomiosta valituksen Turun hovioikeuteen, vaatien Rostedtille ehdotonta vankeutta.

Syyskuussa 2025 Varsinais-Suomen käräjäoikeus tuomitsi Rostedtin maksamaan 500 000 euron sopimussakon Sukarin perheen omistamalle kiinteistöyhtiölle seuraamuksena epäonnistuneista kiinteistökaupoista Uudessakaupungissa.

### Mediapersoona
Rostedt nousi Suomen kansan tietoisuuteen tosi-tv–kilpailu *[[Diili|Diilin]]* osallistujana ohjelman toisella tuotantokaudella vuonna 2009. Hän sijoittui kilpailussa kolmanneksi. Sittemmin Rostedt on juontanut useita erilaisia ohjelmia ja tehnyt esimerkiksi dokumentteja. Hän on esiintynyt myös yhdessä cameoroolissa omana itsenään Ylen esittämässä komediasarjassa.

Toukokuussa 2023 Rostedt perusti Youtube-kanavan, jossa hän on julkaissut enimmäkseen matkailuaiheista sisältöä. Lisäksi Rostedt on aktiivinen suoratoistoalusta Twitchissä ja sosiaalisissa medioissa.

Joulukuussa 2024 Poliisihallitus katsoi Rostedtin rikkoneen arpajaislakia markkinoidessaan ulkomaalaisia rahapeliyhtiöitä suomalaiselle yleisölle Twitch-lähetyksissään. Poha vaati Rostedtia lopettamaan markkinoinnin asettamalla 33 000 euron suuruisen uhkasakon, mikä aleni myöhemmin 25 000 euroon. Rostedt valitti päätöksestä hallinto-oikeuteen, joka katsoi Poliisihallituksen toimineen oikein. Lokakuussa 2025 Poha pyysi Rostedtilta selvitystä markkinoinnin jatkumisesta ja ilmoitti harkitsevansa uhkasakon täytäntöönpanoa.

### Poliitikko
Rostedt asettui ehdolle vuoden 2017 kuntavaaleissa Turussa kansallisen kokoomuksen listalta. Hän tuli valituksi 604 äänellä. Elokuussa 2018 Rostedt loikkasi Liike Nytin riveihin. Hänestä tuli myöhemmin Liike Nytin Turun paikallisyhdistyksen puheenjohtaja. Vuoden 2021 kuntavaaleissa hänet tuli valituksi toiselle kaudelle 974 äänellä. Samalla hän oli puolueensa ehdokas Turun pormestariksi. Vuoden 2022 aluevaaleissa hän tuli valituksi Varsinais-Suomen aluevaltuustoon 1 067 äänellä. Marraskuussa 2022 Rostedt anoi eroa sekä kaupunginvaltuustosta että aluevaltuustosta muuttaessaan Espanjaan.

## Yksityiselämä
Rostedt on ollut naimisissa 20-vuotiaasta asti. Hänen vaimonsa Henna työskentelee Aninkaisten kiinteistönvälityksen reskontranhoitajana. Pariskunnalla on kolme lasta. Rostedt on harrastanut šakkia seitsemänvuotiaasta saakka. Hän pitää parhaana šakkisaavutuksenaan joukkuekilpailun SM-pronssia 1990-luvun lopulla.

Elokuussa 2018 Rostedtin moottorivene upposi satamassa Turun Hirvensalossa.

## Kirjat
* 

## Lähteet

## Aiheesta muualla